  Туспуктэм: Руслан Нуриахметов Наталия Сильвестрова Росси кивалтэт огазеям юрттэтэз (пособиез) юнматон понна куд-ог мугъёсы воштонъёс пыртӥз. Куд-огез соос туж толсурысен кужымазы пыро, мукетъёсыз — вуоно арын. Со сярысь Россиысь мерлыко фондлэн Удмуртиысь ёзэтэзлэн пресс-службаез ивортӥз. Туэ толсурысен табыш пӧлы уз пыре ни опекае басьтэм нылпиослэн счётъёссыя процентъёс, «Мать-героиня» ним, «Родительская слава» орден яке орденлэн медалез понна басьтэм тыронъёс.   Озьы ик самозанятойёслы юрттэтэз юнматон куронъёс воштӥськизы. Анай яке атай, кинлэн табыш самозанятой луэмысь гинэ потэ, огъя юрттэтэз басьтыны быгатэ, солэн аръем табышез тужгес пичи уждунлэн кык полэс быдӟалаезлэсь бадӟымгес ке. Кинлэн табыш басьтымтэезлы валэктымон мугъёс вань яке самозанятость ватсаса уждун басьтон луэ, соос ласянь та курон уг ужа. Нылпилэн огназ опекунэз, кин быземын яке кышнояськемын ӧвӧл, табере огназ анай яке атай кадь ик табыш ӧвӧлтэмзэ пиналэз утялтонэн валэктыны быгатэ. 2024-тӥ арын инвожоысен 18 аресозь нылпиослэн дышетскыкузы ужаса басьтэм коньдонзы огъя табышын лыдэ уз басьтӥськы. Басьтэм алиментъёслэсь быдӟалазэс но выль сямен лыдъялозы: — алиментъёс судэн тупатэмын ке, зэмос вуэм коньдонэз лыдъялозы. Сое куриськонын пусйыны луэ яке, судлэн пумкылъянэз (решение) судебной приставъёслэн службаязы ыстэмын ке, Мерлыко фондэ со сётэтъёсты ачиз басьтоз; — анай-атай алиментъёс ласянь ас понназы кыл вылын гинэ вераськизы яке тупанкылын пусйизы ке, соку куриськонын гожтэм коньдон лыдэ басьтӥськоз. Со коньдонбур оскетлэн быдӟалаезлэсь ӧжыт луыны кулэ ӧвӧл. Семья кодексъя одӥг нылпилы тужгес пичи уждунлэн (МРОТ) одӥг ньыльмосэз, кыкез понна – одӥг куиньмосэз, куинь яке тросгес нылпилы – ӝыныез тыриськыны кулэ. Тегъёс: Мерлык юрттэт коньдон тыронъёс Удмуртия Россия  